Document ID: /roh_data/filtered/fineweb-2-filterrobots_roh.jsonl.gz/33113

Plinavant tschenta il moviment critic duas persunas per la cumissiun da gestiun. Quai èn Gondini Fravi e Tom Haberstich. Betg periclitads il mument èn ils posts en suprastanza da Marietta Kallen e Clo Cathrina. Els ston tenor la lescha da la vischnanca dad Andeer pir en in onn vegnir reelegids: La raschun è che cun quest sistem èsi betg pussaivel da midar or l’entira suprastanza en ina giada.
Nov candidat è enconuschent en Val Schons
Johannes Mani è stà otg onns president communal a Pignia enfin tar la fusiun cun Andeer l’onn 2009. Er en la vischnanca fusiunada Andeer, è l’um da 61 onns stà en suprastanza ils emprims dus onns. Ussa vul el puspè turnar en la politica locala e candidescha sco president communal dad Andeer.
Ils davos dus fin trais onns sajan capitadas in pèr chaussas ch'hajan betg cuntentà, di Johannes Mani. Per exempel nua ch’i gieva per la vendita dal Sonnenstall, u l’aut credit supplementar per la clinica da reabilitaziun Tgea Sulegl, cuntinuescha el. Plinavant na saja el betg cuntent cun la politica d’infurmaziun da la vischnanca, che infurmeschia savens memia tard davart fatschentas impurtantas.
RTR actualitad 17:00